સ્ટેશનથી પ્રવેશ કરતાં જ કોલેજોના ઘુમ્મટો તમને આહ્વાન આપે. કેટકેટલી કોલેજોનો સમૂહ – એમ. એસ. યુનિવર્સિટીમાં આર્ટ્સ, સાયન્સ, કોમર્સ, આગળ વધો ત્યાં ફાઇન આર્ટ્સ, જેમાં શિલ્પ, પેઇન્ટિંગ, સ્કલ્પચર શિખવાડાય. તેને અડીને આવેલી બહેનો માટેની હોમ સાયન્સ કોલેજ કેમ ભુલાય. અરે! સોશિયલ વર્ક ફેકલ્ટી તો ડોકિયું કરીને કહે, મારુંય અસ્તિત્વ ન ભુલશો. ડાબા હાથે વળો તો યુનિવર્સિટીનું વિશાળ સંકુલ. ઉત્તુંગ ઇમારતની ભવ્યતા, તેમાં વાઇસ ચાન્સેલરની ઓફિસથી માંડીને દરેક ફેકલ્ટીનાં જુદાં જુદાં સંકુલો. શું સુંદર બાંધકામ. નાગરજીભાઈ જેવા વિશિષ્ટ ઓર્ગેનાઇઝરની ઝીણી આકર્ષક દષ્ટિ. બાગથી માંડીને ડિપાર્ટમેન્ટલ યુનિટ સુધીની કોઈ પણ ખામીરહિત એરેન્જમેન્ટ પ્રેક્ષકને વાહ વાહ પોકારવાની હકદાર બને તેવી છે. સામે જ પોલીટેક્નિક કોલેજ અને કોલોની.